เหมือง “ลาส แบมบาส” แจ้งหยุดผลิต 1 ก.พ. หลังขาดแคลนวัตถุดิบ เซ่น “ม็อบ” ประท้วงปิดทางเข้า
เหมืองทองแดงของ “จีน” ในเปรูประกาศพักการผลิต เหตุเผชิญม็อบต่อต้านรัฐบาล ทำให้ขาดแคลนวัสดุอุปกรณ์ที่จำเป็นต่างๆ
เหมืองทองแดงของ “จีน” ในเปรูประกาศพักการผลิต เหตุเผชิญม็อบต่อต้านรัฐบาล ทำให้ขาดแคลนวัสดุอุปกรณ์ที่จำเป็นต่างๆ
30 ม.ค. 2566

บริษัท เอ็มเอ็มจี (MMG) ซึ่งเป็นบริษัทเหมืองทองแดงสัญชาติจีนแถลงวันนี้ว่า เหมืองลาส แบมบาส (Las Bambas) ของเอ็มเอ็มจี ซึ่งตั้งอยู่ในประเทศเปรูมีแนวโน้มจะต้องหยุดการผลิตตั้งแต่วันที่ 1 ก.พ. เป็นต้นไปเนื่องจากขาดแคลน “วัสดุอุปกรณ์ที่จำเป็นต่างๆ” เนื่องด้วยกลุ่มผู้ประท้วงรัฐบาลปิดการจราจรทางเข้า-ออกเหมืองทองแดง
โดยแหล่งข่าวจาก เอ็มเอ็มจีเปิดเผยกับสำนักข่าวรอยเตอร์ว่า ทางบริษัทจะดำเนินการผลิตต่อไปหากมีสต็อกวัตถุดิบเพียงพอ อย่างไรก็ดี เอ็มเอ็มจีกล่าวในวันนี้ว่าสต็อกดังกล่าวเหลือน้อยแล้ว และคาดว่าเหมืองทองแดงจะปิดซ่อมบำรุงหากกลุ่มผู้ประท้วงยังไม่ยุติการชุมนุม
ทั้งนี้ เปรู ซึ่งเป็นประเทศผู้ผลิตทองแดงรายใหญ่อันดับสองของโลก เผชิญเหตุประท้วงต่อต้านรัฐบาลต่อเนื่องมาตั้งแต่เมื่อต้นเดือนธ.ค. หลังจากมีการถอดถอนอดีตประธานาธิบดีเปโดร คาสติลโล โดยกลุ่มสนับสนุนอดีตผู้นำรายนี้ได้เรียกร้องให้มีการปล่อยตัวนายคาสติลโล เร่งให้มีการจัดเลือกตั้งโดยเร็วที่สุด และยกเครื่องกฎหมายรัฐธรรมนูญ
นอกจากนี้ เหตุความไม่สงบดังกล่าวยังส่งผลให้บริษัทเหมืองอีกรายอย่างเกลนคอร์ (Glencore) ประกาศพักการดำเนินงานในเหมืองทองแดงอันตาปาเคย์ (Antapaccay) ตั้งแต่วันที่ 20 ม.ค.ที่ผ่านมา หลังจากที่กลุ่มผู้ประท้วงบุกทำลายสถานที่เป็นครั้งที่ 3